b'\n_START_ARTICLE_\nHirosima\n_START_SECTION_\nIstorija\n_START_PARAGRAPH_\nXIII a. upe auk\xc5\xa1\xc4\x8diau nuo v\xc4\x97lesnio Hirosimos miesto buvo pastatyta Kajajamos tvirtov\xc4\x97 (Kanayama-j\xc5\x8d). Tikrasis Hirosimos miestas i\xc5\xa1augo aplink tvirtov\xc4\x99 up\xc4\x97s deltoje, XVI a. pabaigoje._NEWLINE_Meid\xc5\xbei restauracijos metu miestas priklaus\xc4\x97 Numata (\xe6\xb2\xbc\xe7\x94\xb0, istori\xc5\xa1kai dar skaityta kaip Nuta) ir Aki apskritims Aki provincijoje. \xc5\xa0ios senovin\xc4\x97s provincijos nuo viduram\xc5\xbei\xc5\xb3 jau buvo praradusios savo administracines funkcijas ir buvo tik geografinio suskirstymo vienetais. Abi apskritys restauracijos metu buvo \xc4\xafjungtos \xc4\xaf Hirosimos prefekt\xc5\xabr\xc4\x85 (-ken). Po apskri\xc4\x8di\xc5\xb3 atk\xc5\xabrimo ir pertvarkymo 1878 m. \xc4\xafkurta Hirosimos miesto apskritis. I\xc5\xa1 jos po 1889 m. savivaldybi\xc5\xb3 reformos pr\xc5\xabsi\xc5\xa1kuoju pavyzd\xc5\xbeiu suformuota dabartin\xc4\x97 Hirosima (Hiroshima-shi), tuo metu tur\xc4\x97jusi 83 387 gyventojus._NEWLINE_1889 m. pastatytas uostas ir 1894 m. miest\xc4\x85 su Kobe ir Simonosekiu sujungusi gele\xc5\xbeinkelio linija paskatino miesto augim\xc4\x85._NEWLINE_Per Pirm\xc4\x85j\xc4\xaf Japonijos-Kinijos kar\xc4\x85 (1894\xe2\x80\x931895 m.) miestas buvo imperatori\xc5\xa1kojo \xc5\xa1tabo vieta, o v\xc4\x97liau tapo kariniu Japonijos imperijos centru. Iki Antrojo pasaulinio karo Hirosima augo ir buvo septintas pagal dyd\xc4\xaf miestas su 245 000 gyventoj\xc5\xb3._NEWLINE_1945 m. rugpj\xc5\xab\xc4\x8dio 6 d. \xe2\x80\x9eEnola Gay\xe2\x80\x9c, specialiai modifikuotas JAV strateginis bombone\xc5\xa1is B-29, numet\xc4\x97 ant Hirosimos atomin\xc4\xaf ginkl\xc4\x85 \xe2\x80\x9eMa\xc5\xbeylis\xe2\x80\x9c (Little Boy). Bomba sprogo 600 m auk\xc5\xa1tyje 8:15 vietos laiku ir sunaikino apie 80 proc. iki tol nuo karo nenukent\xc4\x97jusio miesto. Nuo sprogimo i\xc5\xa1kart \xc5\xbeuvo apie 90 000 \xc5\xbemoni\xc5\xb3, v\xc4\x97liau nuo atomin\xc4\x97s bombos sprogimo pasekmi\xc5\xb3 \xc5\xbeuvo dar nuo 90 000 iki 166 000 \xc5\xbemoni\xc5\xb3. Branduolin\xc4\xaf bomabardavim\xc4\x85 i\xc5\xa1gyven\xc4\x99 asmenys iki \xc5\xa1iol ken\xc4\x8dia nuo spindulin\xc4\x97s ligos._NEWLINE_Tai buvo antrasis kartas, kai tokio pob\xc5\xabd\xc5\xbeio ginklas buvo susprogdintas (pirmasis bandymas vyko Manheteno projekto dykumos bandymo teritorijoje, Naujojoje Meksikoje) ir pirmasis kartas, kai ginklas buvo panaudotas kariniams tikslams. Buvo teigiama, kad Hirosimos ir Nagasakio atominis bombardavimas buvo pagrindinis veiksnys, d\xc4\x97l kurio Japonija pasidav\xc4\x97 Amerikai ir d\xc4\x97l kurio oficialiai pasibaig\xc4\x97 Antrasis pasaulinis karas.   _NEWLINE_Po atominio puolimo Hirosima buvo atstatyta kaip \xe2\x80\x9etaikos atminimo miestas\xe2\x80\x9c, o i\xc5\xa1lik\xc4\x99s pastatas, buv\xc4\x99s ar\xc4\x8diausiai sprogimo vietos, pavadintas \xe2\x80\x9eAtomin\xc4\x97s bombos r\xc5\xabmais\xe2\x80\x9c ir tapo Hirosimos Taikos atminimo parko dalimi. Miesto vald\xc5\xbeia vis dar kovoja u\xc5\xbe branduolinio ginklo u\xc5\xbedraudim\xc4\x85 ir taik\xc4\x85 pasaulyje. Nuo 1968 m., kaskart kai kur nors pasaulyje bandomas branduolinis ginklas, miestas paskelbia oficial\xc5\xb3 protesto lai\xc5\xa1k\xc4\x85._NEWLINE_XX a. \xc5\xa1e\xc5\xa1tajame de\xc5\xa1imtmetyje prie miesto prijungtos keliolika bendruomeni\xc5\xb3 i\xc5\xa1 Aki ir Saeki apskri\xc4\x8di\xc5\xb3. 1958 m. gyventoj\xc5\xb3 skai\xc4\x8dius pasiek\xc4\x97 ikikarin\xc4\x97 ir 1964 m. vir\xc5\xa1ijo 500 000. \xc5\xa0iuo metu tai yra 11 pagal dyd\xc4\xaf Japonijos miestas su 1,1 mln. gyventoj\xc5\xb3.\n_START_SECTION_\n\xc4\xae\xc5\xbeymyb\xc4\x97s ir lankytinos vietos\n_START_PARAGRAPH_\nKadangi miestas branduolinio bombardavimo metu buvo beveik visi\xc5\xa1kai sugriautas, jame yra nedaug lankytin\xc5\xb3 viet\xc5\xb3._NEWLINE_Miesto centre yra 12 hektar\xc5\xb3 ploto Hirosimos taikos parkas. Buvusi\xc5\xb3 pramon\xc4\x97s ir prekybos r\xc5\xabm\xc5\xb3 pastato griuv\xc4\x97siai po atomin\xc4\x97s bombos susprogdinimo u\xc5\xbekonservuoti ir palikti kaip atminimas - Hirosimos taikos paminklas. Kitoje Otos up\xc4\x97s pus\xc4\x97je yra Hirosimos taikos muziejus.\n_START_SECTION_\nMiesto simboliai\n_START_PARAGRAPH_\nOficiali miesto g\xc4\x97l\xc4\x97 \xe2\x80\x93 oleandras, medis \xe2\x80\x93 kamparinis cinamonas.\n_START_SECTION_\nSportas\n_START_PARAGRAPH_\n2006 m. Hiroshima Green Arena vyko 2006 m. pasaulio vyr\xc5\xb3 krep\xc5\xa1inio \xc4\x8dempionato grupi\xc5\xb3 rungtyn\xc4\x97s.'